## Naredba o poduzimanju mjera za sprječavanje unošenja i širenja štetnog organizma - Phytophtora Ramorum, Werres, De Cock

### NN 87/2007 (22.8.2007.), Naredba o poduzimanju mjera za sprječavanje unošenja i širenja štetnog organizma - Phytophtora Ramorum, Werres, De Cock

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2691**

Na temelju članka 14., članka 16. stavka 5. i članka 50. Zakona o biljnom
zdravstvu (»Narodne novine« br. 75/05), ministar poljoprivrede, šumarstva i
vodnoga gospodarstva donosi

## NAREDBU

### O PODUZIMANJU MJERA ZA SPRJEČAVANJE UNOŠENJA I ŠIRENJA ŠTETNOGORGANIZMA – PHYTOPHTORA RAMORUM, WERRES, DE COCK & MAN IN 'T VELD SP.NOV.

I.

Ovom se Naredbom propisuju mjere za sprječavanje unošenja i širenja štetnog
organizma – gljive *Phytophtora ramorum* Werres, De Cock & Man in 't Veld sp.nov.
(u daljnjem tekstu: štetni organizam).

II.

Zabranjeno je unošenje europskih i izvaneuropskih izolata štet­nog organizma i
njihovo širenje na teritoriju Republike Hrvatske.

III.

Radi sprječavanja unošenja štetnog organizma, fitosanitarni inspektor obavlja
fitosanitarni pregled bilja namijenjenog sadnji sljedećih rodova i vrsta:
*Acer macrophyllum* Pursh, *Aesculus californica* Nutt., *Aesculus hippocastanum* L.,
*Arbutus menziesii* Pursch., *Arbutus unedo* L., *Arctostaphylos* spp. Adans, *Camellia*spp., *Castanea sativa* Mill., *Fagus sylvatica* L., *Hamamelis virginiana*L.,
*Heteromeles arbutifolia* (Lindley) M. Roemer, *Kalmia latifolia* L.,
*Leucothoe
fontanesiana* (Steudel) Sleumer, *Lithocarpus densiflorus* (H & A),
*Lonicera
hispidula* (Dougl.), *Pieris* spp., *Pseudotsuga menziessi* (Mirbel) Franco,
*Quercus
spp*. L., *Rhamnus californica* (Esch), *Rhododendron* spp. L., isključujući
*Rhododendron* simsii Planch., *Sequoia sempervirens* (D. Don) Endl.,
*Syringa
vulgaris* L., *Taxus* spp., *Trientalis latifolia* (Hook), *Umbellularia californica* (Pursch.),
*Vaccinium vitisidaea* Britt., *Vaccinium ovatum* (Hook & Arn) Nutt. i
*Viburnum* spp.
L. (u daljnjem tekstu: osjetljive biljke).

IV.

Fitosanitarni certifikat za bilje namijenjeno sadnji vrsta rodova
*Rhododendron*
L., isključujući *Rhododendron simsii*, *Camellia* L. i *Viburnum* L. mora u rubrici
»Dopunska izjava« sadržavati izjavu: »Bilje nije zaraženo gljivom *Phytophtora
ramorum* Werres, De Cock & Man in 't Veld sp.nov.«.

V.

U slučaju sumnje na zarazu štetnim organizmom, fitosanitarni inspektor uzima
uzorak i šalje ga na laboratorijsku analizu u Zavod za zaštitu bilja u
poljoprivredi i šumarstvu Republike Hrvatske.

VI.

Kad se laboratorijskim testiranjem iz točke V. ove Naredbe potvrdi zaraza
štetnim organizmom, fitosanitarni će inspektor zadržati pošiljku i odrediti
službene mjere:
1. zabranu unošenja na teritorij Republike Hrvatske cijele pošiljke ili njezinog
dijela, ili
2. uklanjanje i uništenje zaraženog dijela pošiljke ili cijele pošiljke.

VII.

Radi utvrđivanja prisutnosti i sprječavanja širenja štetnog organizma, provodi
se poseban nadzor u skladu s godišnjim programom iz članka 14. stavka 2. Zakona
o biljnom zdravstvu.

VIII.

U slučaju sumnje na zarazu štetnim organizmom, fitosanitarni ili šumarski
inspektor će na mjestima proizvodnje ili distribucije osjetljivih biljaka, kao i
kod posjednika bilja koji su primili osjetljive biljke iz partije zahvaćene tim
štetnim organizmom, zabraniti premještanje biljaka sve dok se, zdravstvenim
pregledom i testiranjem svih sumnjivih biljaka, ne utvrdi da bilje nije zaraženo
štetnim organizmom.

IX.

Na mjestu proizvodnje ili distribucije na kojem se utvrdi zaraza štetnim
organizmom, fitosanitarni ili šumarski inspektor će u skladu sa svojom
nadležnošću:
– narediti uništenje zaraženih biljaka i svih osjetljivih biljaka na udaljenosti
najmanje 2 metra od zaraženih biljaka,
– obaviti dodatni pregled svih osjetljivih biljaka u polumjeru od 10 metara od
zaraženih biljaka, te svih preostalih biljaka iz partije zahvaćene zarazom, koje
moraju ostati na mjestu proizvodnje ili disribucije i koje se moraju dodatno
pregledavati tijekom aktivnog rasta najmanje dvaput u tri mjeseca nakon
utvrđivanja zaraze, sve dok se ne utvrdi da nisu zaražene štetnim organizmom,
– obaviti intenzivne preglede svih ostalih osjetljivih biljaka, sve dok se ne
utvrdi da nisu zaražene štetnim organizmom,
– zabraniti sva tretiranja osjetljivih biljaka iz alineje 2. i 3. ove točke koja
bi mogla prikriti simptome zaraze štetnim organizmom, sve dok se ne utvrdi da
biljke nisu zaražene štetnim organizmom,
– odrediti druge mjere neophodne za provedbu ove Naredbe.

X.

Posjednik bilja je obvezan, u skladu s uputama koje dobije od fitosanitarnog ili
šumarskog inspektora, vidljivo označiti bilje istoga podrijetla koje je
obuhvaćeno službenim pregledima i obavještavati nadležnog inspektora o daljnjoj
pojavi simptoma zaraze štetnim organizmom na bilju namijenjenom sadnji.

XI.

Troškove provedbe mjera ove Naredbe snosi posjednik bilja.

XII.

Ova Naredba stupa na snagu danom objave u »Narodnim novinama«.

Klasa: 011-02/07-01/68
Urbroj: 525-1-07-1
Zagreb, 2. kolovoza 2007.

Ministar
poljoprivrede, šumarstva
i vodnoga gospodarstva
**Petar Čobanković**, v. r.

Naredba, NN 87/2007-2691
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)